CELEX: 52017PC0170
Language: ro
Date: 2017-05-15
Title: Propunere de DECIZIE DE PUNERE ÎN APLICARE A CONSILIULUI de autorizare a Regatului Unit să aplice rate reduse de impozitare pentru carburanții consumați în Insulele Hebride interioare și exterioare, insulele nordice (Northern Isles), insulele din Firth of Clyde și Insulele Scilly, în conformitate cu articolul 19 din Directiva 2003/96/CE

COMISIA EUROPEANĂ
            Bruxelles, 15.5.2017
            COM(2017) 170 final
            2017/0079(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Regatului Unit să aplice rate reduse de impozitare pentru carburanții consumați în Insulele Hebride interioare și exterioare, insulele nordice (Northern Isles), insulele din Firth of Clyde și Insulele Scilly, în conformitate cu articolul 19 din Directiva 2003/96/CE
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Impozitarea produselor energetice și a energiei electrice în Uniune este reglementată de Directiva 2003/96/CE a Consiliului
                  1
                (denumită în continuare „Directiva privind impozitarea energiei” sau „directiva”).
            
            
               În temeiul articolului 19 alineatul (1) din directivă, Consiliul, hotărând în unanimitate la propunerea Comisiei, poate autoriza orice stat membru să introducă, pe lângă măsurile prevăzute în special la articolele 5, 15 și 17, și alte scutiri sau reduceri ale nivelului de impozitare din motive de politică specifice.
            
            
               •Motivele și obiectivele propunerii
            
            
               Obiectivul propunerii de față este de a autoriza Regatul Unit al Marii Britanii și Irlandei de Nord (Regatul Unit) să aplice în continuare o rată redusă a accizelor la carburanți (benzină fără plumb și motorină) în toate Insulele Hebride interioare și exterioare, în insulele nordice (Northern Isles), în insulele din Firth of Clyde (toate în largul coastei scoțiene) și în Insulele Scilly (în largul coastei de sud-vest a Angliei). Potrivit informațiilor furnizate de Regatul Unit, prețul carburanților în zonele care ar urma să beneficieze de această măsură este în medie cu 0,10 GBP (aprox. 0,12 EUR) pe litru mai ridicat decât în alte părți ale țării. Prețurile mai ridicate din aceste zone se datorează costurilor mai mari de transport și de distribuție, dar și faptului că populația este puțin numeroasă. Obiectivul măsurii este de a compensa, într-o oarecare măsură, costurile mai ridicate ale carburanților din zonele indicate.
            
            
               Potrivit articolului 19 alineatul (1) din directivă, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri ale impozitelor din motive de politică specifice.
            
            
               Decizia de punere în aplicare 2011/776/UE a Consiliului a autorizat Regatul Unit să aplice, până la 30 octombrie 2017, rate reduse de impozitare pentru benzina fără plumb și motorina utilizate drept carburanți în anumite insule. Prin scrisoarea din data de 16 septembrie 2016 și informațiile suplimentare trimise la 16 decembrie 2016, în temeiul articolului 19 din directivă, autoritățile din Regatul Unit au solicitat Comisiei să prelungească aplicarea ratei reduse. Rata redusă a accizei la carburant va fi cu 0,05 GBP (aprox. 0,06 EUR) pe litru mai mică decât rata standard din Regatul Unit (0,58 GBP, aprox. 0,67 EUR)
                  2
               . Aceasta înseamnă că rata redusă va fi în continuare cu mult peste minimul actual din UE la 1 000 de litri, care este de 359 EUR pentru benzina fără plumb și de 330 EUR pentru motorină.
            
            
               Regatul Unit a solicitat autorizarea reducerii pentru o perioadă de șase ani, care este perioada maximă indicată la articolul 19 alineatul (2) din directivă.
            
            
               Potrivit autorităților din Regatul Unit, prețul carburanților în insulele scoțiene este cu circa 0,10 GBP (aprox. 0,12 EUR) pe litru mai ridicat decât media din restul Regatului Unit. O reducere de 0,05 GBP (aprox. 0,06 EUR) pe litru nu va acoperi întreaga diferență de preț, dar le poate oferi consumatorilor o compensație parțială pentru prețul mai ridicat pe care sunt nevoiți să îl suporte. 
            
            
               Prețul ridicat se explică prin costurile suplimentare de vânzare a carburanților în aceste regiuni. Autoritățile Regatului Unit indică două motive principale pentru această diferență de preț: 
            
            
               (1)Costurile mai ridicate de transport și distribuție pentru livrarea carburanților pe insule, din cauza costurilor suplimentare de transport maritim/ rutier (distanță mai lungă și timp mai mult), a costurilor de transport cu feribotul, a costurilor de operare a terminalelor și a adaosurilor aplicate de furnizori pentru livrarea unor volume mici de carburant. Prin comparație, aproape toate zonele continentale din Anglia și din Țara Galilor se află pe o rază de 100 de mile (aprox. 160 km) de cel puțin o rafinărie și pot fi deservite direct de autocisterne. Costurile de transport către insulele scoțiene sunt, conform estimărilor, cu cel puțin 0,03 GBP pe litru mai ridicate decât în Scoția continentală.
            
            
               (2)Populația mică deservită (103 801 de persoane cu vârsta de 16 ani sau mai mult pe 100 de insule) și volumul mic de carburant vândut la fiecare locație înseamnă că costurile fixe trebuie repartizate pe un volum mic de vânzări. Pentru a avea o imagine de ansamblu: în aceste zone există în total 70 de stații de alimentare cu carburant. Costurile fixe de personal, chirie, taxe, încălzire, iluminat, apă, întreținere și reparații trebuie incluse în prețul la pompă pe litru. Volumul mediu de carburant vândut per locație în Insulele Shetland, Orkney și Hebride variază între 0,25 și 0,6 milioane de litri pe an, în comparație cu 3,8 milioane de litri în restul Scoției. Pentru a acoperi costurile de funcționare ale unei stații de alimentare, vânzările de 0,25-0,6 milioane de litri ar trebui să aibă o marjă de 0,07-0,15 GBP pe litru, comparativ cu marja de 0,033 GBP pe litru la vânzări de 3,8 milioane de litri.
            
            
               Dezavantajul reprezentat de prețurile mai ridicate determinate de costul unitar mai mare este semnificativ pentru populația locală, potrivit autorităților Regatului Unit, deoarece mulți rezidenți sunt nevoiți să se deplaseze cu autovehiculele pe distanțe considerabile până la cel mai apropiat centru urban, aceștia depinzând adesea de transportul privat, și deoarece zonele în care ar urma să se aplice măsura sunt zone cu venituri relativ reduse. 
            
            
               Modul în care funcționează măsura
            
            
               În Regatul Unit, acciza la carburanți se aplică în momentul în care carburantul iese din rafinărie, în momentul importului sau în momentul ieșirii acestuia dintr-un antrepozit de accize. În acest moment, este dificil de determinat cantitatea de carburant destinată regiunilor eligibile.
            
            
               Prin urmare, scutirea se va acorda la locul vânzării pe insulele eligibile, evitându-se astfel riscul schimbării destinației carburantului cu acciză redusă. Vânzătorii cu amănuntul de carburant de pe insulele respective urmează să fie înregistrați la administrația fiscală și vamală (HM Revenue and Customs, HMRC) ca vânzători autorizați, având obligația de a reduce prețul pe litru de carburant cu valoarea scutirii. Aceștia vor avea în schimb dreptul de a solicita periodic rambursarea accizei de la HMRC, pe baza numărului de litri de carburant vânduți.
            
            
               Domeniul de aplicare
            
            
               Domeniul de aplicare geografic al măsurii cuprinde toate Insulele Hebride interioare și exterioare, insulele nordice (Northern Isles), insulele din Firth of Clyde (toate în largul coastei scoțiene) și Insulele Scilly (în largul coastei de sud-vest a Angliei). Măsura vizează toate achizițiile; de rata redusă a accizei vor beneficia atât persoanele fizice, cât și cele juridice. Potrivit informațiilor furnizate de autoritățile din Regatul Unit, 86 % din vehiculele înmatriculate în insule în 2016 erau proprietate privată, iar 14 % aparțineau unor societăți comerciale.
            
         
         
            
               Argumentele autorităților Regatului Unit referitoare la impactul măsurii asupra pieței interne
            
            
               Autoritățile din Regatul Unit nu consideră că măsura ar putea afecta funcționarea corespunzătoare a pieței interne. Cele mai mari organizații de pe insule sunt organisme publice, de exemplu consilii locale sau furnizori de servicii de sănătate. Există o gamă largă de societăți comerciale în insulele respective, dar cifra lor de afaceri tinde să fie mai scăzută decât media din Regatul Unit. Potrivit autorităților din Regatul Unit, societățile comerciale din zonele vizate au o cifră de afaceri de aproximativ 1,4 milioane GBP, comparativ cu media de 5,7 milioane GBP din Regatul Unit.
            
            
               Autoritățile subliniază totodată că scutirea nu acoperă întreaga diferență de cost dintre insule și continent, astfel că pentru locuitorii din partea continentală a țării nu ar fi rentabil să se deplaseze în insule pentru a profita de regimul special.
            
            
               În plus, conform autorităților, întreprinderile care beneficiază de măsură sunt concurenți de mici dimensiuni pe piețele pe care activează.
            
            
               Dispoziții în vigoare în domeniul propunerii
            
            
               Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității.
            
            
               •Coerența cu dispozițiile existente în domeniul de politică
            
            
               Evaluarea măsurii în temeiul articolului 19 din Directiva 2003/96/CE
            
            
               Considerații specifice de politică
            
            
               Articolul 19 alineatul (1) primul paragraf din directivă prevede că: 
            
            
               „Pe lângă dispozițiile prevăzute în articolele anterioare, în special articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri din motive de politică specifice.”
            
            
               Măsura propusă de Regatul Unit constă în reducerea accizei la carburanții livrați în anumite părți ale teritoriului său, și anume în toate Insulele Hebride interioare și exterioare, în insulele nordice (Northern Isles), în insulele din Firth of Clyde (toate în largul coastei scoțiene) și în Insulele Scilly (în largul coastei de sud-vest a Angliei). Obiectivul este de a apropia prețul la pompă din aceste teritorii de media din Regatul Unit. Costurile unitare mai ridicate din aceste zone, care se traduc prin prețuri la pompă mai ridicate, se explică prin costurile de transport și de distribuție mai mari și prin economii de scară mai mici.
            
            
               Se poate concluziona așadar că dorința de a aplica o rată redusă a accizei la carburanți în zonele vizate pe motivul condițiilor lor geografice specifice se întemeiază pe considerente de politică specifice.
            
            
               •Coerența cu alte politici ale Uniunii
            
            
               Obiectivul măsurii este de a compensa parțial costul unitar mai ridicat al carburanților în insulele vizate, așadar și prețurile mai ridicate de la pompă, prin aplicarea unei scutiri de taxă la locul vânzării.
            
            
               Măsura este limitată la ceea ce este necesar pentru atingerea acestui obiectiv. Concret, scutirea se limitează la volumul (relativ mic) de carburant vândut pe insule.
            
            
               În plus, valoarea scutirii se situează sub costurile suplimentare de vânzare a carburantului în aceste regiuni și, implicit, sub diferența dintre prețurile carburanților practicate în regiunile respective și cele de pe continent.
            
            
               În acest sens, Comisia observă că rata accizei va fi redusă cu 0,05 GBP pe litru de produs. Însă, potrivit informațiilor furnizate de autoritățile Regatului Unit, costurile suplimentare de transport către teritoriile vizate sunt cu 0,03 GBP pe litru mai ridicate decât media din Regatul Unit, iar costurile de funcționare a stațiilor de alimentare sunt estimate a fi mai ridicate, ceea ce se traduce printr-o marjă de aproximativ 0,07-0,15 GBP pe litru, comparativ cu media națională de 0,033 GBP pe litru.
            
            
               Așadar, stimulentul fiscal în favoarea utilizării eficiente a energiei este menținut la un nivel cel puțin egal cu cel care predomină în restul teritoriului.
            
            
               În fine, în pofida scutirii, sarcina fiscală suportată de carburantul consumat în zonele geografice vizate va rămâne cu mult peste ratele minime de impozitare prevăzute în Directiva 2003/96/CE.
            
         
         
            
               Măsura este compatibilă cu politicile Uniunii din domeniul sănătății, al mediului, al energiei și al transporturilor. 
            
            
               În circumstanțele descrise, măsura pare acceptabilă și în vederea funcționării adecvate a pieței interne și a necesității de a asigura o concurență loială. În mod concret, datorită caracterului insular al zonelor în care se aplică și reducerii moderate a ratei, nu este de așteptat ca măsura să determine modificări ale consumului de carburant, și anume atragerea consumatorilor din afara acestor zone.
            
            
               După aplicarea reducerii propuse de autoritățile din Regatul Unit, ratele de impozitare a benzinei fără plumb și a motorinei în regiunile vizate vor respecta în continuare rata minimă de impozitare prevăzută la articolul 7 din Directiva 2003/96/CE. Atât timp cât respectă condițiile prevăzute la articolul 44 din regulamentul general de exceptare pe categorii [Regulamentul (UE) nr. 651/2014
                  3
               ], precum și condiția generală prevăzută de acesta, măsura intră în domeniul de aplicare al acestui regulament și, în consecință, este scutită de obligația de notificare prealabilă.
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temeiul juridic
            
            
               Articolul 19 din Directiva 2003/96/CE a Consiliului.
            
            
               •Subsidiaritate (în cazul competențelor neexclusive) 
            
            
               Domeniul impozitelor indirecte, la care se referă articolul 113 din Tratatul privind funcționarea Uniuni Europene, nu este, în sine, de competența exclusivă a Uniunii Europene în sensul articolului 3 din tratat.
            
            
               Cu toate acestea, în temeiul articolului 19 din Directiva 2003/96/CE, Consiliul a primit competența exclusivă, în virtutea legislației secundare, de a autoriza un stat membru să introducă și alte scutiri sau reduceri în sensul dispoziției respective. Prin urmare, statele membre nu se pot substitui Consiliului. În consecință, principiul subsidiarității nu este aplicabil în cazul prezentei decizii de punere în aplicare. Prin urmare, propunerea respectă principiul subsidiarității.
            
            
               •Proporționalitate
            
            
               Propunerea respectă principiul proporționalității. Reducerea impozitului nu depășește ceea ce este necesar pentru atingerea obiectivului în cauză.
            
            
               •Alegerea instrumentului
            
            
               Instrumentul propus: Decizie de punere în aplicare a Consiliului.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluări ex post/verificări ale adecvării legislației existente
            
            
               
                  Măsura nu impune o evaluare a legislației existente.
               
            
            
               •Consultările cu părțile interesate
            
            
               Prezenta propunere nu necesită consultări cu părțile interesate; Ea se bazează pe o cerere înaintată de Regatul Unit și se referă doar la acest stat membru.
            
            
               •Obținerea și utilizarea opiniei experților
            
            
               Nu a fost necesară consultarea experților externi.
            
         
         
            
               •Evaluarea impactului
            
            
               
                  Prezenta propunere se referă la acordarea unei autorizări unui stat membru, la cererea acestuia, și nu necesită efectuarea unei evaluări a impactului.
               
            
            
               •Adecvarea reglementărilor și simplificarea
            
            
               
                  Măsura nu prevede o simplificare. Ea se bazează pe o cerere înaintată de Regatul Unit și se referă doar la acest stat membru.
               
            
            
               •Drepturi fundamentale
            
            
               
                  Măsura nu privește drepturile fundamentale.
               
            
            
               4.IMPLICAȚII BUGETARE
            
            
               Măsura nu impune nicio sarcină financiară și administrativă pentru UE. Prin urmare, propunerea nu are implicații asupra bugetului UE.
            
            
               5.ALTE ELEMENTE
            
            
               •Explicarea detaliată a dispozițiilor specifice ale propunerii
            
            
               
                  Articolul 1 - Regatul Unit va fi autorizat să aplice în continuare o rată redusă a accizelor la carburanți (benzină și motorină) în toate Insulele Hebride interioare și exterioare, în insulele nordice (Northern Isles), în insulele din Firth of Clyde (toate în largul coastei scoțiene) și în Insulele Scilly (în largul coastei de sud-vest a Angliei).
               
               
                  Nivelul de impozitare după reduceri nu poate fi niciodată mai scăzut decât nivelul minim din UE, stabilit de Directiva 2003/96/CE, iar reducerea va avea o aplicabilitate generală în această regiune.
               
               
                  Această măsură ar ajuta regiunile defavorizate să atenueze costurile mai ridicate ale carburanților cauzate de situarea geografică a insulelor. 
               
               
                  Articolul 2 – Autorizarea solicitată se acordă începând de la 1 noiembrie 2017 pentru o perioadă de șase ani, conform cererii Regatului Unit.
               
            
            
               Dat fiind faptul că Regatul Unit și-a notificat, la data de 29 martie 2017, intenția de a părăsi Uniunea, în conformitate cu articolul 50 din Tratatul privind Uniunea Europeană, tratatele vor înceta să se aplice Regatului Unit de la data intrării în vigoare a acordului de retragere sau, în lipsa acestuia, în termen de doi ani de la notificare, cu excepția cazului în care Consiliul European, în acord cu Regatul Unit, decide prelungirea acestei perioade. În consecință, și fără a aduce atingere dispozițiilor din acordul de retragere, prezenta decizie a Consiliului se aplică numai până în momentul în care Regatul Unit încetează să mai fie un stat membru.
            
            
               2017/0079 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Regatului Unit să aplice rate reduse de impozitare pentru carburanții consumați în Insulele Hebride interioare și exterioare, insulele nordice (Northern Isles), insulele din Firth of Clyde și Insulele Scilly, în conformitate cu articolul 19 din Directiva 2003/96/CE
            
            
               CONSILIUL UNIUNII EUROPENE,
            
         
         
            
               având în vedere Tratatul privind funcționarea Uniunii Europene, 
            
            
               având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității
                  4
               , în special articolul 19,
            
            
               având în vedere propunerea Comisiei Europene,
            
            
               întrucât:
            
            
               (1)Regatul Unit a solicitat, printr-o scrisoare din data de 16 septembrie 2016, autorizarea de a aplica o rată redusă a accizei la motorină și benzina fără plumb, în conformitate cu articolul 19 din Directiva 2003/96/CE, în Insulele Hebride interioare și exterioare, în insulele nordice (Northern Isles), în insulele din Firth of Clyde (toate în largul coastei scoțiene) și în Insulele Scilly (în largul coastei de sud-vest a Angliei). Regatul Unit a furnizat informații suplimentare în data de 16 decembrie 2016.
            
            
               (2)În aceste zone, prețurile la motorină și la benzina fără plumb sunt mai ridicate decât prețurile medii din restul teritoriului Regatului Unit, ceea ce constituie un dezavantaj pentru consumatorii locali de carburant. Diferența de preț se datorează costurilor unitare suplimentare determinate de amplasarea geografică a insulelor, de numărul redus de locuitori și de livrarea unor volume relativ mici de carburant.
            
            
               (3)Reducerea fiscală nu va depăși ceea ce este necesar pentru a compensa costurile unitare suplimentare suportate de consumatorii din zonele geografice vizate.
            
            
               (4)Ratele reduse ale accizelor vor depăși ratele minime prevăzute la articolul 7 din Directiva 2003/96/CE. 
            
            
               (5)Având în vedere caracterul insular al zonelor în care se aplică și reducerea moderată a ratelor, măsura nu va antrena o deplasări suplimentare cu autovehiculele legată în mod specific de furnizarea de carburant.
            
            
               (6)În consecință, măsura este acceptabilă din punct de vedere al funcționării corespunzătoare a pieței interne și al nevoii de a garanta concurența loială și este compatibilă cu politicile Uniunii din domeniul sănătății, al mediului, al energiei și al transporturilor.
            
            
               (7)Conform articolului 19 alineatul (2) din Directiva 2003/96/CE, fiecare autorizare acordată în temeiul articolului respectiv trebuie să fie strict limitată în timp. Pentru a le oferi întreprinderilor și consumatorilor interesați un grad suficient de certitudine, autorizarea se acordă pe o perioadă de șase ani. Prezenta decizie nu aduce atingere aplicării normelor Uniunii privind ajutoarele de stat.
            
            
               (8)Dat fiind faptul că Regatul Unit și-a notificat, la data de 29 martie 2017, intenția de a părăsi Uniunea, în conformitate cu articolul 50 din Tratatul privind Uniunea Europeană, tratatele vor înceta să se aplice Regatului Unit de la data intrării în vigoare a acordului de retragere sau, în lipsa acestuia, în termen de doi ani de la notificare, cu excepția cazului în care Consiliul European, în acord cu Regatul Unit, decide prelungirea acestei perioade. În consecință, și fără a aduce atingere dispozițiilor din acordul de retragere, prezenta decizie a Consiliului se aplică numai până în momentul în care Regatul Unit încetează să mai fie un stat membru,
            
            
               ADOPTĂ PREZENTA DECIZIE: 
            
            
               Articolul 1
            
            
               Regatul Unit este autorizat să aplice niveluri reduse de impozitare pentru benzina fără plumb și pentru motorina utilizate drept carburanți pentru autovehicule în toate Insulele Hebride interioare și exterioare, în insulele nordice (Northern Isles), în insulele din Firth of Clyde și în Insulele Scilly.
            
            
               Reducerea față de nivelul național standard al accizei la benzina fără plumb și la motorină nu depășește costul suplimentar al vânzării cu amănuntul în aceste zone geografice, comparativ cu costul mediu suportat la vânzările cu amănuntul în Regatul Unit, și nu depășește 50 GBP la 1 000 de litri de produs.
            
            
               Articolul 2
            
            
               Prezenta decizie se aplică de la 1 noiembrie 2017 și expiră la 31 octombrie 2023.
            
            
               Articolul 3
            
            
               Prezenta decizie se adresează Regatului Unit al Marii Britanii și Irlandei de Nord.
            
         
         
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității, JO L 283, 31.10.2003, p. 51.
               
               
                  
                     (2)
                  Regatul Unit aplică același nivel al accizei la benzina și motorina utilizate drept carburanți. 674 EUR per 1000 l (conform informațiilor din iulie 2016)
               
               
                  
                     (3)
                  Regulamentul (UE) nr. 651/2014 al Comisiei de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (JO L 187, 26.6.2014, p. 1-78).
               
               
                  
                     (4)
                  JO L 283, 31.10.2003, p. 51.